A Bizottság 97/45/EK huszonegyedik irányelve
(1997. július 14.)
a kozmetikai termékekre vonatkozó tagállami jogszabályok közelítéséről szóló 76/768/EGK tanácsi irányelv II., III., VI. és VII. mellékletének a műszaki fejlődéshez történő hozzáigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/1/EK bizottsági irányelvvel [1] módosított, a kozmetikai termékekre vonatkozó tagállami jogszabályok közelítéséről szóló, 1976. július 27-i 76/768/EGK tanácsi irányelvre [2] és különösen annak 8. cikke (2) bekezdésére,
a Kozmetológiai Tudományos Bizottsággal folytatott konzultációt követően,
mivel a rendelkezésre álló tudományos adatok azt mutatják, hogy a poliaromás szénhidrogének (PAH vegyületek) szintje a finomított kőszénkátrányban ugyanolyan, mint a nyers kőszénkátrányban; mivel több elemzés is kimutatta, hogy a PAH vegyületek bejutnak a kőszénkátránnyal érintkező bőrbe, ami bőr- és szervrendszeri rákosodáshoz vezethet; mivel sok PAH genotoxikus karcinogén, és következésképpen nem lehet egy biztonsági szintet meghatározni, a nyers és finomított kőszénkátrányok alkalmazását a kozmetikai termékekben meg kell tiltani;
mivel a benzetónium-klorid újabb toxikológiai kiértékelése, amely az iparág által előterjesztett új adatokon alapul, megmutatja, hogy elfogadható biztonsági ráhagyást eredményez, ha az alkalmazása meghatározott koncentrációban a tartósítószerekre korlátozódik és a bőrrel való érintkezés csak rövid ideig tart;
mivel a legújabb tudományos és műszaki kutatások alapján az oktil-metoxi-cinnamát használható UV-szűrőként kozmetikai termékekben;
mivel az ebben az irányelvben előírt intézkedések összhangban vannak a kozmetikaitermék-ágazat kereskedelme technikai akadályainak felszámolásáról szóló irányelvek műszaki fejlődéshez való hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 76/768/EGK irányelv ezen irányelv mellékletének megfelelően módosul.
2. cikk
(1) A tagállamok megtesznek minden szükséges intézkedést annak biztosításra, hogy a mellékletben szereplő anyagok esetében 1998. július 1-jétől a Közösségben letelepedett gyártók és importőrök ne hozzanak forgalomba olyan termékeket, amelyek nem felelnek meg az ezen irányelvben előírt követelményeknek.
(2) A tagállamok megtesznek minden szükséges intézkedést annak biztosítására, hogy az (1) bekezdésben említett termékek, amennyiben a mellékletben szereplő anyagokat tartalmazzák, 1999. június 30-át követően ne kerüljenek értékesítésre vagy átadásra a végső felhasználóhoz.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1998. június 30-ig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
4. cikk
Ez az irányelv az Európai Közösségek Hivatalos Lapjában való kihirdetésétől számított harmadik napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 1997. július 14-én.